ACAP วิ่งเกือบ 5% สวนตลาด หลังผบห.ลั่นปันผลเงินสด 30% ฟากโบรกฯคาดกำไรปีนี้โตแตะ 370 ลบ.
ACAP วิ่งเกือบ 5% สวนตลาด หลังผบห.ลั่นปันผลเงินสด 30% ฟากโบรกฯคาดกำไรปีนี้โตแตะ 370 ลบ. โดย ณ เวลา 15.26 น. ราคาอยู่ที่ 10.70 บาท บวก 0.50 บาท หรือ 4.90% สูงสุดที่ 11 บาท ต่ำสุดที่ 10.20 บาท มูลค่าซื้อขายที่ 32.63 ล้านบาท
13 มี.ค. 2561

ผู้สื่อข่าวรายงานว่า ราคาหุ้น บริษัท เอเชีย แคปปิตอล กรุ๊ป จำกัด (มหาชน) หรือ ACAP ณ เวลา 15.26 น. ราคาอยู่ที่ 10.70 บาท บวก 0.50 บาท หรือ 4.90% สูงสุดที่ 11 บาท ต่ำสุดที่ 10.20 บาท มูลค่าซื้อขายที่ 32.63 ล้านบาท ขณะที่ดัชนีตลาดหุ้นไทยโดยรวมลบ 0.18%

สำหรับปัจจัยที่ส่งผลให้ราคาหุ้น ACAP ปรับตัวเพิ่มขึ้นในวันนี้ คาดว่ามาจากการที่ผู้บริหารเปิดเผยว่าจะมีการจ่ายปันผลเป็นเงินสด 30% อีกทั้งนักวิเคราะห์ยังคาดว่ากำไรปีนี้จะเติบโตถึง 370 ล้านบาท
นางสาวสุกัญญา สุขเจริญไกรศรี ประธานเจ้าหน้าที่บริหาร ACAP เปิดเผยว่า บริษัทมีนโยบายที่จะปันผลเป็นเงินสดทุกปี โดยรวมแล้วไม่ต่ำกว่า 30% ของกำไรสุทธิ หลังจากบริษัทมีกำไรเติบโตอย่างต่อเนื่อง
“หลังจากนี้เราจะปันผลกันเป็นเงินสด จากก่อนหน้านี้ที่ปันผลเป็นหุ้น เนื่องจากบริษัททำกำไรได้อย่างต่อเนื่องมาหลายปี” นางสาวสุกัญญา กล่าว
โดยล่าสุดบริษัทประกาศจ่ายปันผลเป็นเงินสดครั้งแรก 0.25 บาท ขึ้น XD วันที่ 3 พ.ค.นี้ โดยหนี้สินต่อทุนในปัจจุบันอยู่ที่ 2.85 เท่า ลดลงจาก 3.5 เท่าก่อนหน้านี้ ซึ่งบริษัทสามารถที่จะกู้มาเพื่อขยายสินเชื่อได้อีกมาก ซึ่งคาดว่าจะมีการออกหุ้นกู้อีก 5-6 พันล้านบาท ดอกเบี้ย 6% อายุประมาณ 2 ปี
ทั้งนี้เพื่อรองรับการขยายสินเชื่อที่ตั้งเป้าไว้ 5 พันล้านบาทในปีนี้ จากปีก่อนทำไว้ 4.2 พันล้านบาท ซึ่งที่ผ่านมามีผู้ประกอบการด้านอสังหาริมทรัพย์ และก่อสร้างทั้งที่จดทะเบียนในตลาดและนอกตลาดฯเข้ามาขอกู้กับบริษัทเป็นจำนวนมาก
นอกจากนี้พันธมิตรจากประเทศจีน จะเข้ามาปล่อยกู้ให้กับบริษัทในอัตราดอกเบี้ยต่ำ 3% ต่อปี เพื่อรองรับสินเชื่อฟินเทคที่รวมมือกับจีน ซึ่งขณะนี้รอธนาคารแห่งประเทศไทยได้เห็นชอบก่อนเปิดตัวอย่างเป็นทางการ
พร้อมกันนี้ นางสาวสุกัญญา กล่าวว่า ส่วนการขายที่ดินจังหวัดภูเก็ต กว่า 40 ไร่ โดยมูลค่าที่ประเมินเบื้องต้นอยู่ที่ 356 ล้านบาท ซึ่งเป็นทรัพย์ที่ยึดมาจากลูกหนี้ที่ประกอบการด้านพัฒนาอสังหาริมทรัพย์นั้น คาดว่าจะได้ข้อตกลงทุนในปีนี้ และส่วนนี้จะกลายเป็นกำไรพิเศษของบริษัทที่จะมีกำไรมากกว่า 100%
ด้าน บล.โกลเบล็ก ระบุว่า การปล่อยสินเชื่อของ ACAP ที่ยังขยายตัวขึ้นได้ดี ปี 2561 คาดรายได้เพิ่มเป็น 1.1 พันล้านบาท กำไรสุทธิ 370 ล้านบาท แนะนำ “ซื้อ” โดยมีราคาเป้าหมายเหมาะสมที่ 24.40 บาท ประเมินมูลค่าด้วยวิธี PE ตามค่าเฉลี่ยของกลุ่มที่ 27 เท่า โดยมี EPS ปี 2560 ที่ 0.90 บาทต่อหุ้น
อีกทั้ง บล.ฟิลลิป (ประเทศไทย) แนะนำ “ซื้อเก็งกำไร” ACAP โดยให้ราคาเป้าหมายอยู่ที่ 16 บาท